Big Brother Suomi

Big Brother Suomi on suomalainen versio alankomaalaisesta tositelevisioformaatista "Big Brother". Alun perin sarjaa esitettiin kymmenen tuotantokauden verran MTV:n Sub-kanavalla vuosina 2005–2014. Vuonna 2019 Nelonen Media osti "Big Brother Suomen" oikeudet, ja sarja jatkui syksyllä 2019 Jim- ja Nelonen-kanavilla sekä Ruutu+-suoratoistopalvelussa. Vuosina 2020–2022 ohjelmaa esitettiin Nelonen-kanavalla. Maksullisilla "Big Brother 24/7" -kanavilla tv:ssä ja internetissä on ollut mahdollista seurata talon tapahtumia reaaliaikaisesti ympäri vuorokauden.
Tuotanto.
Tuotantokaudet Subilla.
Subilla "Big Brotheria" esitettiin yhteensä kymmenen tuotantokautta, joista yhdessä oli mukana julkisuuden henkilöitä: syksyllä 2013 esitetyn "Julkkis Big Brotherin" voitti taikuri Jori A. Kopponen. Sarjan viisi ensimmäistä kautta järjestettiin Espoon Kivenlahteen rakennetussa Big Brother -talossa. Kuudennella tuotantokaudella vuonna 2010 BB-talon paikka vaihtui Kivenlahdesta Kiloon.
Talossa annettujen nauhoitettujen kuulutusten äänenä toimi Hausmylly-yhtyeen jäsenenä sekä mainosäänistä tuttu Jari Karjalainen. Myös Jesse Ristilä on toiminut Big Brotherin äänenä. Ohjelmaa tuotti ensimmäisellä kaudella Jens Helin sekä toisesta tuotantokaudesta lähtien Mikko Räisänen. 
Siirtyminen Nelonen Medialle.
Toukokuussa 2015 tiedotettiin, että "Big Brother" jää tauolle, eikä näin ollen sarjaa tehty enää syksyllä 2015. Tammikuussa 2019 ilmoitettiin, että formaatti siirtyy Nelonen Median Jim-kanavalle sekä Ruutu-suoratoistopalveluun. Kilpailijoiden haku alkoi saman vuoden keväällä. 11. tuotantokausi alkoi 1. syyskuuta 2019. Uusi Big Brother -talo rakennettiin ihmisten keskelle kauppakeskus Redin yhteyteen Helsingin Kalasatamaan. Huhtikuussa 2020 ilmoitettiin, että ohjelma jatkuu Nelosella, Jimillä ja Ruudussa syksyllä 2020. Etäyhteydellä järjestetty asukashaku alkoi huhtikuussa 2020, ja tuotantokaudelle vastaanotettiin yhteensä yli 6 000 hakemusta. Kausi kesti 12 viikkoa.
Keväällä 2021 esitetylle kolmen viikon mittaiselle "Big Brother Vip" -kaudelle osallistui 14 julkisuudesta tuttua henkilöä. Uusi Big Brother -talo rakennettiin Vantaalle. Syksyllä 2021 esitettiin 12 viikkoa kestänyt kausi, johon haettiin asukkaita alkuvuodesta 2021. Syksyllä 2022 esitettiin jälleen 12 viikkoa kestänyt kausi, johon haettiin asukkaita keväällä 2022. Uudistuksena entiseen, kaudella sallittiin juonittelu ja taktikointi.
Nelonen Medialla "Big Brotheria" on ohjannut Janne Virtanen ja tuottanut Petteri Ahomaa ja Maria Aaltonen. Big Brother -kuulutukset on nauhoittanut Jaakko Ohtonen ja voice overina, eli kertojana on toiminut Julle Kallio. Vuonna 2022 varsinaista pääohjaajaa ei sarjalla ollut vaan käsikirjoittaja-ohjaajana toimivat Jaakko Härkönen ja Tuomo Knaapila. Big Brother -äänenä toimi Juha Uutela ja voice overina Nora Löfving.
Huhtikuussa 2023 kerrottiin, että Big Brother ei tule jatkumaan Nelosella syksyllä 2023.
Voittopalkinto.
Pääpalkinto kauden voittajalle Suomessa oli 50 000 euroa vuosina 2005–2012. Vuonna 2013 "Julkkis Big Brotherin" voittaja sai 25 000, vuoden 2014 voittaja sai 100 000 euroa sekä vuosien 2019–2022 voittajat 30 000 euroa. Vuoden 2020 pottiin lisättiin vielä 1 500 euroa onnistuneen viikkotehtävän johdosta.
Ohjelmat.
Big Brother.
"Big Brother" eli ”päälähetys” on koostelähetys edellisen vuorokauden tapahtumista Big Brother -talossa. Ohjelmaa esitetään noin tunnin kestoisena maanantaista lauantaihin. Vuosina 2008–2012 maanantain päälähetyksen kesto oli vain puoli tuntia, ja se esitettiin myöhemmin illalla elokuvan jälkeen.
Big Brother Talk Show.
"Big Brother Talk Show" (Nelosella nimellä "Big Brother Live") on sunnuntai-iltaisin esitettävä suora lähetys, jossa miltei poikkeuksetta yksi tai useampi asukas häädetään talosta katsojien antamien äänien perusteella. Lisäksi juontaja haastattelee studiosta käsin talossa olevia asukkaita sekä mahdollisia muita studiossa olevia vieraita, kuten häätöäänestyksessä olevien asukkaiden tuttavia tai pudonneita asukkaita. Ohjelmassa näytetään myös videopätkiä kuluneelta viikolta sekä, päälähetyksen tapaan, edellisen päivän tapahtumista talossa.
Big Brother Extra.
"Big Brother Extra" oli Subin tuotantokausilla arkipäivisin (kuudennella kaudella myös sunnuntaisin) esitetty ohjelma, jossa käytiin juontajan johdolla läpi reaaliaikaisesti talon tapahtumia, haastateltiin vieraita ja näytettiin katsojille pätkiä, joita ei näytetty päälähetyksissä. Lisäksi katsojat voivat lähettää ohjelmaan kommentteja talon tapahtumista. Yleensä häätöäänestykseen joutuneiden asukkaiden nimet julkistettiin ensimmäistä kertaa "Big Brother Extrassa".
Nelonen Median tuotantokausilla eli vuosina 2019-2022 ei järjestetty erillistä Extra-lähetystä, ja sen sijaan koostelähetyksillä oli juontajansa, jotka kommentoivat talon tapahtumia ja haastattelivat erikoisvieraita.
Vastaanotto.
"Big Brother" on rikkonut katsojaennätyksiä. Ohjelman kaikkien aikojen katsojaennätys on vuoden 2013 "Julkkis Big Brotherin" aloitusjaksossa saavutettu 793 000 katsojaa, joka on samalla myös Subin kaikkien aikojen katsojaennätys. Sarja on myös voittanut palkintoja: parhaan reality-ohjelman Telvis-palkinnon (2005) sekä Kultainen TV -palkinnon vuonna 2008 sarjassa Multimedia 360 astetta. Kesällä 2010 Seta palkitsi sekä ohjelman että tuotantoyhtiön Asiallisen tiedon omena -tunnustuspalkinnolla.
Yle MOT -toimituksen kohuartikkeli.
Ylen MOT -toimitus julkaisi keväällä 2021 artikkelin, jossa paljastettiin tietoja esimerkiksi ohjelman kilpailijoiden osallistujasopimuksista. Artikkelissa paljastettiin, että kilpailijoilla saattaa olla elinikäinen salassapitovelvollisuus, jonka rikkomisesta voi kilpailija joutua maksamaan useita kymmeniä tuhansia euroja rikesakkoja. Rikesakkojen suuruus on hyvin suuri verrattuna viikkopalkkaan, joka on noin 155 euroa. 
Sopimuksista paljastui asiantuntijoiden mukaan mahdollisesti jopa perustuslain vastaisia kohtia, joka voi tulkita vapaudenriistoksi. Lisäksi ohjelman tuotannolla on sopimuksien mukaan oikeus päättää vuoden ajan osallistujan kaupallisista yhteistyökuvioista ilman korvauksia.
Artikkelissa käsiteltiin "Big Brother Suomen" lisäksi Nelosella esitettävän "Temptation Island Suomen" ja Ylen "Au pairit" -ohjelman ongelmia. Artikkelin yhteydessä olevassa dokumentissa kuitenkin kerrottiin, että monet osallistujat ovat pitäneet kokemustaan ohjelmassa hyvänä. Nelonen ja Yle kertoivat hetken artikkelin julkaisemisen jälkeen, että yhtiöt tarkistavat osallistujasopimukset.